《将游宣城先寄贾太守侍御用李白寄崔侍御韵》
宋代·郭祥正

峨峨敬亭山，玄晖有佳作。贾公乃后身，风流今与昨。

豸冠触奸邪，分符宛陵郭。江湖暂徘徊，烟霄必腾跃。

予方卧閒云，时或乘皓鹤。水缩龙蜃归，霜清天宇廓。

安能坐陇亩，凄凄眷藜霍。陈蕃有虚榻，黄埃侵断索。

能如汲黯直，定许季生诺。往哉不可失，行闻还凤阁。

作者简介：郭祥正（1035～1113）北宋诗人。字功父，一作功甫，自号谢公山人、醉引居士、净空居士、漳南浪士等。当涂（今属安徽）人。皇祐五年进士，历官秘书阁校理、太子中舍、汀州通判、朝请大夫等，虽仕于朝，不营一金，所到之处，多有政声。一生写诗1400余首，著有《青山集》30卷。他的诗风纵横奔放，酷似李白。